《和此阳先生感兴诗二十首》
宋代·刘黻

宇宙浩无际，主静即其纲。
静非寂以槁，密运治乃良。
公明闓晏灿，忠悫消强梁。
山河帝居壮，日月天德光。
八荒囿一和，此界均彼疆。
鸱鸮息昼鸣，凤凰梧桐翔。
黔黎歌尔极，逢掖趋大方。
皇风播品物，道闢淑运昌。
枢机不盈握，妙斡见弛张。
奈何动志静，反袂千古伤。

作者简介：（1217—1276）温州乐清人，字声伯，号蒙川、质翁。少读于雁荡山僧寺，理宗淳祐十年试入太学。以上书忤执政，安置南安军。及还，复极言政治得失。以材署昭庆军节度掌书记，由学官试馆职。历监察御史，改正字，官至吏部尚书兼工部尚书、中书舍人。元兵陷临安，陈宜中谋拥二王，迎黻共政，行至罗浮病卒。有《蒙川遗稿》。